Venter-ouers onthou Suna se lewenslus en passie | Netwerk24
Deur Ügen Vos 29 Junie 2017 22:32
Die joernalis Suna Venter se ouers het haar Donderdag as ’n “deurwinterde en gesoute” verslaggewer en fantastiese mens met ’n ware passie vir haar werk beskryf.
“As ouers wil ons net sê sy was werklik ’n fantastiese mens vol drome en dapperheid. Sy was ons spesiale kind. Ons is baie hartseer,” het haar pa, dr. Phillip Venter, gesê.
“Suna het ’n fantastiese, borrelende persoonlikheid gehad en ek dink dit is wat ons meestal van haar sal onthou.”
Volgens hom het Suna, wat onlangs van Sirië af teruggekeer het, veral ’n sagte plek vir kinders in oorlogsones soos Sirië en Gaza gehad en baie van haar werk daarop gefokus.
“Sy was vol lewenslus en dapperheid en ek en haar ma het baie respek vir haar braafheid en passievolle natuur gehad. Sy was baie geliefd en ons sal haar verskriklik mis.
“Ek en Christa, Suna se ma, wil net sê sy was ’n baie dapper mens. Ons is baie trots op haar en het waarlik waardering vir die goeie herinneringe aan haar.”
Volgens Foeta Krige, een van agt SAUK-joernaliste wat verlede jaar saam met Venter opspraak gemaak het deur Hlaudi Motsoeneng se omstrede beleid by die openbare uitsaaier te bevraagteken, is Venter se lyk Donderdagoggend in haar woonstel in Fairland in Randburg, Johannesburg ontdek.
Krige, wat as woordvoerder vir die familie optree, het Donderdag gesê Venter is onlangs met stresgeïnduseerde kardiomiopatie, ook bekend as “gebrokehartsindroom” gediagnoseer en hy is oortuig die drama by die SAUK het tot haar dood bygedra.
Kardiomiopatie veroorsaak vervorming van die hart en word deur langdurige stres en trauma vererger.
Venter se pa het Donderdagaand bevestig dat sy weens ’n harttoestand oorlede is.
Suna word deur haar ouers, haar broer, Willem, en suster, Tessa, oorleef.
* Die sogenaamde SAUK-8 het verlede jaar opspraak verwek toe hulle kapsie gemaak het teen Motsoeneng se omstrede beleid wat hy by die openbare uitsaaier wou implementeer.
Volgens Krige was Venter se hoofdoel die afgelope jaar om te veg vir ’n onafhanklike nuuskantoor vry van redaksionele inmenging.
Toe dokters haar aangeraai het om van haar stresvolle werksomstandighede weg te kom, het sy geantwoord sy kan nie gaan voordat dié stryd gewonne is nie.